Der er sket et religøst holdningsskred blandt de danske muslimer, hvor næsten halvdelen nu mener, at muslimske unge piger bør tildække sig, når de færdes blandt andre mennesker.

Udviklingen har skabt dybe panderynker hos blandt andre Dansk Folkeparti, der kalder tendensen for problematisk og konfliktskabende. Men den tidligere folketingspolitiker for SF, Özlem Cekic, deler ikke bekymringen. Hun advarer i stedet mod den negative fokus på islam.

»Jeg vil gerne understrege, at få muslimer er blevet spurgt i denne undersøgelse. Men det er ikke tørklædet, der undertrykker. Det at gå med tørklæde er kun et problem, hvis man bliver tvunget til det, og jeg ser faktisk en udvikling, hvor den unge generation af muslimske piger har stærke ligestillingsprincipper inspireret af det danske samfund. De er i langt højere grad at finde på de videregående uddannelse, de bliver skilt, hvis de ikke er lykkelige, og de har deres egen indtægt. Jeg kender rigtig mange, hvor det er et selvvalg at gå med tørklæde,« siger hun.

En meningsmåling blandt danske muslimer, som Wilke har foretaget for Jyllands-Posten, viser, at danske muslimer går mere op i bøn, tørklæder og Koranen end de gjorde i 2006, hvor en tilsvarende måling blev foretaget.

Helt konkret er antallet af muslimer, som beder bøn fem gange dagligt, steget fra 37 procent i 2006 til 50 procent i den nye meningsmåling. Samtidig svarer 77 procent i dag, at det er vigtigt at følge Koranens anvisninger fuldt ud. I 2006 lå dette tal på 62 procent. 42,7 pct. mener, at muslimske iger fra teenagelderen bør tildække sig med fx. tørklæde, når de færdes uden for hjemmet. Dette tal var tilsvarende 28,6 pct. i 2006.

Cekic ser ikke noget odiøs i, at næsten 43 pct. af de adspurgte i undersøgelsen svarer ‘ja’ til, at muslimske piger fra teenagealderen bør tildække sig.

»Det ville min egen mor sikkert også svare ja til. Hvis du spørger kristne, om man bør gå i kirke, vil mange sikkert også sige ja, men det betyder ikke, man så gør det.«

»Jeg ville ikke være bekymret over det. Min største bekymring er al den negative omtale af islam i de danske medier. Den er med til at inspirerer unge ud i en ekstrem fortolkning af islam,« siger Özlem Cekic.

Men der er en markant på 15 procentpoint på ni år, der mener, at muslimer bør tildækkes. Hvad ser du som årsagen til den udvikling?

»Min hjemmestrikkede analyse er, at når islam bliver italesat som noget dårligt og i konflikt med demokratiske værdier, så sker der en modreaktion og mange vælger at holde endnu mere fast i deres religion,« siger Özlem Cekic.

»I min ungdom farvede mine veninder deres hår sort, mens jeg tog tørklæde på. Jeg oplevede, at der var flere, der forsøgte at hive det af, og der var også nogle, som spyttede på mig. Det havde faktisk den virkning, at jeg begyndte at undersøge koranen og blev mere religiøs,« siger Özlem Cikic